阿弥陀佛像赞
僧支遁 (WeiJin)
王猷外厘，神道内绥，皇矣正觉，实兼宗师。泰定轸跃，黄中秀姿，恬智交泯，三达玄夷。启境金方，缅路悠回，于彼神化，悟感应机。五度砥操，六慧研微，空有同状，玄门洞开。咏歌济济，精义顺神，玄肆洋洋，三乘诜诜。藏往摹故，知来惟新，二才孰降，朗滞由人。造化营域，云构峨峨，紫馆辰峙，华宇星罗。玉闱通方，金墉启阿，景倾朝日，艳蔚晨霞。神提回互，九源曾深，浪无筌忘，鳞罕饵淫。泽不司虞，骇翼怀林，有客驱徒，雨埋机心，甘露敦洽，兰蕙助馨，化随云浓，俗与风清。葳蕤消散，灵飙埽英，琼林谐响，八音文成。珉瑶沈粲，芙渠晞阳，流澄其洁，蕊播其香。潜爽冥萃，载哲来翔。孕景中葩，结灵幽芳。类诸风化，妙兼于长。迈轨一变，同规坐忘。